Piirua vailla valmis, kuvailee Helomedia Oy:n tuottaja Jenna Ruisaho Ukonvaajan vaihetta. Suomenuskosta ja oman kansamme mytologiasta kiinnostuneet ovat odottaneet filmiä malttamattomia. Kolmen tekijän tiimi saa jatkuvasti kysymyksiä, koska se on valmis.

Dokumenttielokuvan ajatus lähti CMX:n A.W. Yrjänän kiinnostuksesta muinaisuuden hämäriin ulottuvista juuristaan ja muinaisten suomalaisten uskomusmaailmasta. A.W. lähti mukaan hankkeeseen ja Helomedia ryhtyi keräämään rahoitusta silloin vielä uudella tavalla, joukkorahoituksena.

Palaute on tärkeää tekijöille, koska pitkä työ sokeuttaa

Nyt noin sadan joukkorahoittajan yleisö on nähnyt raakaleikkauksen, ja vastaanotto oli Jenna Ruisahon mukaan hyvä. Palautteen perusteella tekijät viilaavat pieniä korjauksia. Seuraavan vaiheen pääsevät näkemään kaikki joukkorahoittajat.

– Muutamassa viikossa on valmista. Muutaman kuukauden sisällä ilmestyy rajoitettu painos DVD-levynä. Samoin jakelija on löytynyt. Se on kotimainen VLMedia, jonka kanavia ovat mm. suoratoisto, elokuvajakelu ja festivaalilevitys. Osa joukkorahoittajista on jo lunastanut DVD:n, sanoo Jenna Ruisaho.

”Osalle palkinto on nähdä elokuva valmiina”

– Suomessa joukkorahoittamisen pitää olla vastikkeellista, eli rahoittajien on saatava jotakin rahoillaan. Mutta huomattava määrä on ihan tukemassa hanketta. Kaikki ovat luultavasti jollakin tavalla olleet kiinnostuneita luonnonuskosta. A.W. Yrjänä on nähnyt leikkausversioita, mutta muuten loppuvaihe on oman yhtiön loputonta työtä leikkausvaiheen äärellä.

– Olemme tehneet yhteistyötä Taivaannaula ry:n kanssa ja saaneet heiltä apua ja vinkkejä. Osa kiinnostuneista tulee sen kautta, mutta sen lisäksi kyselyjä tulee muinaisuskosta tai suomalaisesta mytologiasta kiinnostuneiden aktiivipiirin ulkopuolelta.

Sydämen vienyt projekti

– Vaikka elokuva on dokumentti suomenuskosta, se ei ole julistava tai ”uskonnollinen” elokuva. Emme ole suomenuskoisia itse. Mutta ihan omista lähtökohdistamme Ukonvaaja on meille mittaamattoman tärkeä projekti ja lähellä sydäntä, selittää Jenna Ruisaho.

– Suomalaiseen mytologiaan on talletettu valtava määrä tietoa. Kiinnostus näkyy tällä hetkellä esimerkiksi populaarikulttuurissa, kuten musiikissa, kirjoissa ja fiktioelokuvissa. Toivoisin että sitä käytettäisiin vielä enemmän. Vaikka ihan ajatuksella, miten luonto on meille tärkeä, miten saamme sieltä inspiraatiota ja terveyttä. Lopulta kaikki lähtee luonnosta.